Skont studju ġdid ippubblikat illum, l-aġenda kummerċjali tal-UE mistennija jkollha impatt ġenerali pożittiv fuq l-ekonomija tal-UE u s-settur agroalimentari. Il-ftehimiet kummerċjali għandhom jirriżultaw f'żidiet sostanzjali fl-esportazzjonijiet agroalimentari tal-UE, b'żidiet aktar limitati fl-importazzjonijiet, li joħolqu bilanċ kummerċjali ġenerali pożittiv. L-istudju jikkonferma wkoll li l-approċċ tal-UE li tagħti ammont limitat ta' importazzjonijiet b'dazju aktar baxx (permezz tal-kwoti tariffarji) huwa l-aħjar approċċ biex jiġu protetti setturi agroalimentari vulnerabbli speċifiċi fl-UE. L-istudju mwettaq miċ-Ċentru Konġunt tar-Riċerka (JRC) tal-Kummissjoni jkopri l-effetti kumulattivi ta' 12-il ftehim kummerċjali fuq is-settur agroalimentari sal-2030, u huwa aġġornament ta' studju tal-2016. L-istudju, li huwa eżerċizzju teoriku ta' mudellar, jinkludi riżultati kummerċjali għas-settur agrikolu kollu kemm hu, u impatti speċifiċi għas-settur fuq il-kummerċ, il-prezzijiet tal-produtturi u l-volumi tal-produzzjoni. Fil-kummenti tiegħu dwar l-istudju, il-Viċi President Eżekuttiv responsabbli għall-kummerċ Valdis Dombrovskis qal: “L-UE dejjem kienet favur kummerċ miftuħ u ġust li kien ta' benefiċċju kbir għall-ekonomija tagħna, inklużi l-produtturi agrikoli. Dan l-istudju juri li rnexxielna nilħqu bilanċ tajjeb bejn li noffru aktar opportunitajiet ta' esportazzjoni lill-bdiewa tal-UE, filwaqt li nipproteġuhom mill-effetti potenzjalment dannużi taż-żieda fl-importazzjonijiet. L-appoġġ għas-settur agroalimentari tal-UE se jkompli jkun element ewlieni tal-politika kummerċjali tal-UE, kemm permezz tal-ftuħ tas-suq, kif ukoll permezz tal-protezzjoni tal-prodotti tal-ikel tradizzjonali tal-UE jew permezz tad-difiża tagħhom kontra d-dumping jew kontra forom oħra ta' kummerċ inġust.” Il-Kummissarju tal-Agrikoltura Janusz Wojciechowski qal: “Is-suċċess tal-kummerċ agrikolu tal-UE jirrifletti l-kompetittività tas-settur tagħna. Ir-riformi tal-Politika Agrikola Komuni, appoġġati minn reputazzjoni dinjija tal-prodotti tal-UE bħala sikuri, prodotti b'mod sostenibbli, nutrittivi u ta' kwalità għolja, ikkontribwew ħafna għal dan. Dan l-istudju, li wassal għal riżultati iktar pożittivi milli fl-2016, jikkonferma li l-aġenda kummerċjali ambizzjuża tagħna tgħin lill-bdiewa u lill-produtturi tal-ikel tal-UE jieħdu vantaġġ sħiħ mill-opportunitajiet barra mill-pajjiż u fl-istess ħin jiġi żgurat li jkun hemm biżżejjed salvagwardji fis-seħħ għall-aktar setturi sensittivi.” L-istudju jkopri ftehimiet ta' kummerċ ħieles (FTAs) li ġew konklużi jew implimentati reċentement mill-UE, kif ukoll ftehimiet kummerċjali fuq l-aġenda tal-UE. Jinkludi żewġ xenarji, wieħed ambizzjuż (liberalizzazzjoni tariffarja sħiħa ta' 98.5 % tal-prodotti kollha, u tnaqqis tariffarju parzjali ta' 50 % għall-prodotti li jifdal) u wieħed aktar konservattiv (liberalizzazzjoni sħiħa ta' 97 %, u tnaqqis tariffarju ta' 25 % għall-bqija). Barra minn hekk, fix-xenarji, il-ħames FTAs konklużi huma mudellati abbażi tal-eżitu nnegozjat. Ir-riżultati tax-xenarji huma mqabbla t-tnejn li huma max-xenarju ta' referenza ta' żamma tal-istatus quo fl-2030. L-effetti ambjentali u klimatiċi ma jaqgħux fl-ambitu tal-istudju tal-lum, u dan jinkludi l-inizjattivi kollha relatati mal-Patt Ekoloġiku. Il-Valutazzjonijiet tal-Impatt għas-Sostenibilità mħejjija b'appoġġ għan-negozjati kummerċjali diġà jipprovdu lill-Kummissjoni b'analiżi fil-fond tal-impatti potenzjali ekonomiċi, soċjali, ambjentali u dawk b'rabta mad-drittijiet umani. Sejbiet ewlenin Tul l-istudju, is-sejbiet huma għall-2030, bix-xenarji differenti mqabbla max-xenarju ta' referenza ta' żamma tal-istatus quo. Għaż-żewġ xenarji, ir-riżultati juru impatt pożittiv fuq il-bilanċ tal-kummerċ agroalimentari tal-UE sal-2030. Filwaqt li s-sħab kummerċjali tal-UE jiksbu aċċess għas-suq fl-UE, l-esportazzjonijiet tal-UE kapaċi jiżdiedu b'mod sinifikanti. L-esportazzjonijiet agroalimentari tal-UE lejn it-12-il sieħeb tal-FTA mistennija jiżdiedu b'25 % (fix-xenarju konservattiv) u b'29 % (fix-xenarju ambizzjuż), filwaqt li l-importazzjonijiet jiżdiedu b'10 % (konservattiv) u bi 13 % (ambizzjuż), bit-tnejn li huma mqabbla max-xenarju ta' referenza. Dan jikkorrispondi għall-esportazzjonijiet agroalimentari totali tal-UE li jiżdiedu b'€ 4.7 biljun (konservattiv) u b'€5.5 biljun (ambizzjuż), u l-importazzjonijiet agroalimentari totali jiżdiedu bi €3.7 biljun (konservattiv) u b'€4.8 biljun (ambizzjuż). L-istudju jikkonferma li s-settur agrikolu tal-UE jista' jibbenefika mill-aġenda kummerċjali tal-UE. It-tqabbil tal-istudju dwar l-impatt kumulattiv tal-2016 ma' dak tal-2021 juri l-effettività tal-kwoti tariffarji biex jiġu mmitigati l-impatti fuq is-setturi sensittivi tagħna bħaċ-ċanga, ir-ross u z-zokkor. Fil-fatt, l-istudju tal-2016 diġà kien informattiv għall-istrateġija rigward il-Mercosur u dan l-aġġornament jista' jintuża bħala bażi ta' evidenza għall-ħtieġa ta' kwoti tariffarji fin-negozjati kummerċjali li għaddejjin bħalissa. Barra minn hekk, Politika Agrikola Komuni tal-futur ambizzjuża, li tappoġġa l-innovazzjoni u l-kompetittività tas-settur tal-biedja tal-UE, tista' tikkontribwixxi wkoll biex jiġi mminimizzat kwalunkwe eżitu negattiv tan-negozjati kummerċjali filwaqt li jissaħħu l-eżiti pożittivi. Fl-istudju huma disponibbli aktar dettalji dwar il-valutazzjoni ekonomika, inkluża informazzjoni dwar il-metodoloġija u t-twissijiet. L-eżitu tal-istudju ġie ppreżentat ilbieraħ lill-Ministri tal-UE fil-Kunsill AGRIFISH u ġie ppreżentat illum fil-Kumitat għall-Agrikoltura u l-Iżvilupp Rurali tal-Parlament Ewropew. Għal iktar informazzjoni Mistoqsijiet u tweġibiet Skeda informattiva Studju dwar l-impatt kumulattiv tal-ftehimiet kummerċjali fuq is-setturi agroalimentari Infografika interattiva Il-kummerċ agroalimentari